# மருத்துவம்

## மருத்துவத்தின் பிரிவுகள்

### அடிப்படை மருத்துவ அறிவியலின் வகைகள்

அடிப்படை அறிவியல் பிரிவுகள் மேலும் நுண்ணிய முறையில் நோய்க்காரணிகளை ஆய்வு செய்யவும், நோயினைக் குணப்படுத்தவும் உதவுகின்றன.
- உடற்கூற்றியல் - உயிரினங்களின் அக, புற உடற்கூறு அமைப்புகளைப் பற்றிய அறிவியல். இவ்வுள்ளுறுப்பமைப்பியல் மருத்துவத் துறையின் அறுவை சிகிச்சை வளர்ச்சிக்கு பெரும்பங்கு ஆற்றியுள்ளது.
- உயிரணுவியல் - உயிரின அடிப்படை அலகான உயிரணுக்களைப் பற்றிய அறிவியல். இச்செல்லியல் (அ) கலயியல் புற்றுநோயியலிலும், உயிரணு சார்ந்த நோய்க்காரணிகளைப் பற்றி மேலும் அறியவும் உதவுகிறது.
- உயிர்வேதியியல் - உயிரினங்களில் நிகழும் வேதியியற் செயல் முறைகளைப் பற்றியும், உயிர்-வேதிய மூலக்கூறுகளின் அமைப்பு பற்றியும் அறிய உதவும் அறிவியல். மருத்துவத்தில் வேதிமருந்துகளின் வினைகள் மற்றும் குணப்படுத்தும் முறைகளைப் பற்றி அறிய உதவுகிறது.
- உயிர்விசையியல் - விசையியல் அறிவின் துணைகொண்டு, உயிரியல் தொகுதிகளின் அமைப்பு, தொழிற்பாடு என்பவைபற்றிப் படித்தல்.
- உயிரிப் புள்ளிவிபரவியல் (Biostatistics) - உயிரியல் துறையில் புள்ளிவிபரவியலின் முறைகளைப் பற்றி அறிந்து அவற்றைப் பயன்படுத்தல். மருத்துவ ஆய்வுகளில் திட்டமிடல், கணிப்பீடு செய்தல், அவற்றின் அர்த்தம் புரிந்துகொள்ளல் போன்றவற்றில் இவ்வறிவு உதவும். நோய்ப்பரவலியல் பற்றிய ஆய்வுகளுக்கும் இது மிகவும் உதவியாக இருக்கும்.
- உயிரி இயற்பியல் - இயற்பியக் காரணிகளான வெப்பம், ஒளி, ஒலி, அழுத்தம், இன்ன பிற பரிமாண அலகுகளால் உயிரின மாற்றத்தை அளவிடவும், நோய்க்காரணிகளின் இயற்பியல் மாற்றத்தை பகுத்தாரயவும் உதவும் உயிரியல் மற்றும் இயற்பியலின் இணைப்புப் பாலமும் ஆகும்.
- கருவியல் - உயிரினங்களின் உருவாகும் கருமுட்டையில் இருந்து கரு வளர்ச்சி அடையும் அடிப்படை முறைமைப் பற்றிய அறிவியல்.
- உட்சுரப்பியல் - உயிரிகளின் உடலில் சுரக்கும் இயக்குநீர் மூலம் உடல் முழுதும் ஏற்படும் மாறுதல்களைப் பற்றிய அறிவியல். இயக்குநீரானது உடல் வளர்சிதை மாற்றம், கட்டுப்பாடு, ஒருங்கமைவு, போன்ற பணிகளில் இன்றியமயாதது.
- நோய்ப்பரவலியல் - ஒரு நோயானது எப்படிப் பரவுகிறது என்பது பற்றிய அறிவைப் பெறல்.
- மரபியல் - மரபணுக்கள், அவை எவ்வாறு தொடரும் மரபினூடாகக் கடத்தப்படுகிறன, அவற்றின் பங்களிப்பு என்ன என்பவை போன்ற அறிவைக் கொடுக்கும்.
- இழையவியல் - உயிர் இழையங்களின் அமைப்பினை, பல்வேறு வகையான நுண்நோக்கிகள் கொண்டும், நோயெதிர்ப்பு இழைய வேதியியல் (Immunohistochemistry) மூலமும் ஆய்ந்தறிதல்.
- நோயெதிர்ப்பியல் - உயிரினங்களில் நோய் எதிர்ப்பாற்றல் முறைமை அதன் தொழிற்பாடு பற்றிய அறிவைக் கொடுக்கும்.
- நுண்ணுயிரியல் - நோயுண்டக்கும் நுண்ணுயிரகளான பாக்டீரியா, தீநுண்மி, பூஞ்சைகள், ஒருசெல் உயிரிகளின் தாக்கம், கட்டுப்பாடு, நச்சு, மருந்தாக்கம் மற்றும் குணப்படுத்தும் மருத்துவ முறைகள் பற்றிய அறிவியல்.
- மூலக்கூற்று உயிரியல் - உயிர் மூலக்கூறுகளின் செயற்பாடு (டி.என்.ஏ இரட்டித்தல் ஆர்.என்.ஏ. படியெடுப்பு, மொழிபெயர்ப்பு (உயிரியல்), புரதம் மற்றும் மரபியல் சார்ந்த உயிர் வேதியியலின் ஒரு பிரிவு.
- மருத்துவ இயற்பியல் - மருத்திவத்தில் இயற்பியலின் பயன்பாடு பற்றிய அறிவு.
- நரம்பியல் - நரம்பு மண்டலம் பற்றியது. மூளையும், தண்டுவடமும் சார்ந்த உடற்செயலியல். நரம்பு சார்ந்த அறுவை சிகிச்சை, நோய்கள், மற்றும் உளவியலின் அடிப்படை அறிவியல்.
- உளவியல் - மனதின் செயல்பாடுகள் மற்றும் நடத்தை சார்ந்த அறிவியல்.
- ஊட்டச்சத்து அறிவியல் - உணவுக்கட்டுபாடு, செரிமானம், சமிபாடு, சத்தான உடலுக்கு இன்றியமையாத ஊட்டச்சத்துகளைப் பற்றியும் அதன் குறைபாடுகள் சார்ந்த நோய்களைப் பற்றியும் அறிய உதவும் அறிவியல்.
- மருந்தியல் - மருந்து மற்றும் அதன் வினை, செயற்பாடுகள் குறித்த அறிவியல்.
- ஒளி உயிரியல் - அயனாக்காத கதிர்கள் (அகச்சிவப்பு கதிர்கள், ரேடியோ அலைகள், நுண்ணலைகள்) உயிரிகளின் உடலில் ஏற்படுத்தும் மாறுதல்களைப் பற்றிய அறிவியல்.
- உடலியங்கியல் - உடலுறுப்புகளின் அன்றாட இயக்கம் பற்றிய அறிவியல்.
- கதிரியக்க உயிரியல் - அயனிக்கதிர்களின் உயிரியியல் பயன்பாடு மற்றும் விளைவுகளைப் பற்றிய அறிவியல்.
- நோயியல் - நோய்கள், அவை உருவாகும் விதங்கள், தொற்றுநோய்கள், நோய்த்தொற்று, நோய்க்காரணிகள் என்பவை பற்றிய அறிவியலாகும்.